# **Basic Periodontal Examination (BPE)**

A fogágy szöveteinek alapos vizsgálata a páciensek kezelésének elengedhetetlen része. A BPE egy egyszerű és gyorsan kivitelezhető vizsgálati módszer, aminek célja, hogy meghatározza az elvégzendő diagnosztikus lépéseket, és alapvető irányvonalakat mutasson a kezelési tervben. Megjegyzendő, hogy a BPE nem nyújt komplett klinikai diagnózist.

**Hogyan rögzítjük a BPE-t?**

1. A fogazatot 6 szextánsra osztjuk, az alábbiak szerint:

jobb felső (17-14), felső front (13-23), bal felső (24-27)

jobb alsó (47-44), alsó front (43-33), bal alsó (34-37)

1. Minden szextánsban, minden fogat vizsgálunk (kivéve a bölcsességfogakat)
2. Ahhoz, hogy egy szextánst regisztráljunk, annak legalább 2 fogat kell tartalmaznia. (Ha csak 1 fog van az adot szektánsban, annak BPE-értékét a szomszédos szextánshoz számítjuk).
3. WHO (World Health Organisation) szondát használunk. Ez 0,5 mm átmérőjű gömbfejben végződik, és található rajta egy fekete sáv 3,5 és 5,5 mm között. Enyhe nyomással (20-25g) vezessük a szondát a sulcusba/tasakba.

|  |  |
| --- | --- |
| 0 |  Szondázási mélység <3,5 mm, nincs fogkő, sem túlérő tömés-/koronaszél, szondázásra nincs vérzés |
| 1 |  Szondázási mélység <3,5 mm, nincs fogkő, sem túlérő tömés-/koronaszél, szondázásra van vérzés |
| 2 |  Szondázási mélység <3,5 mm, van fogkő, vagy túlérő tömés-/koronaszél |
| 3 | Szondázási mélység 3,5-5,5 mm (a szonda fekete sávja csak részben látszik) |
| 4 | Szondázási mélység >5,5 mm ( a szonda fekete sávja teljesen a tasakba süllyed) |
| \* | Furkáció is érintett |

1. „Sétáló szondázással” haladunk végig a fogak mellett mindegyik szextánsban, majd a legmagasabb értéket rögzítjük. Ha egy szextánsban 4-es érték előfordul, továbbléphetünk a következőre, mivel ilyen esetben ajánlott teljes parodontális státuszt rögzíteni. Ez segít a fogágy állapotának pontosabb megítélésében, és így biztosak lehetünk benne, hogy a furkációk vizsgálata sem marad ki. Ha 4-es érték nem fordult elő, akkor sétálva haladjunk végig a szextánson, hogy biztosan a legnagyobb értéket rögzítsük.

**Pontozási szabályok**

A szám és a \* is rögzítendő, ha a furkáció is érintett, például egy szextáns pontszáma lehet 3\*, ha a szondázási mélység 3,5-5,5 mm ÉS a furkáció is érintett legalább egy fog mellett.

**Egy példa-BPE regisztrátum így fest:**

|  |  |  |
| --- | --- | --- |
| 4 | 3 | 3\* |
| - | 2 | 4\* |

**Mikor rögzítsük a BPE-t?**

* Minden új páciensnél
* A 0,1,2 értéket mutató esetekben legalább évente rögzítsük újra a BPE-t
* A 3,4 értékek esetében részletesebb parodontális státuszfelvétel szükséges:
	+ 3-as értéknél: rögzítsünk szondázási mélységet (foganként 6 felszínen) a 3-as értéket adó szextáns(ok)ban
	+ 4-es értéknél: rögzítsünk teljes parodontális státuszt (foganként itt is 6 felszínen mérve a szondázási mélységet) a teljes fogazatra kiterjedően, bármelyik szextánsban is találtuk a 4-es értéket.
* A BPE nem alkalmas a parodontális terápia eredményének értékelésére, mert nem nyújt információt arról, hogy kezelés után hogyan változtak az egyes területek egy adott szextánson belül. Hogy a terápiára adott választ értékelni tudjuk, a kezelés előtt és után is rögzítenünk kell többek között a szondázási mélységet és a fogínyvérzést (foganként 6 felszínen).
* Azoknál a pácienseknél, akik 3-as vagy 4-es kiindulási értékek regisztrálása után parodontális terápián estek át, és a kezelés fenntartó fázisába léptek, legalább évente teljes parodontális státusz rögzítése indokolt.

|  |  |
| --- | --- |
| 0 | Parodontális kezelésre nincs szükség, eddigi tisztítási technika megerősítése. |
| 1 | Szájhigiénés instruálás és motiválás szükséges (=OHI=Oral hygiene instruction) |
| 2 | OHI, plakkretentív faktorok eltávolítása szükséges |
| 3 | OHI, plakkretentív faktorok eltávolítása és gyökérfelszín tisztítás szükséges |
| 4 | Az előbbiek mellett egy komplex kezelési terv és szakrendelésre utalás megfontolandó  |
| \* | Az előbbiek mellett egy komplex kezelési terv és szakrendelésre utalás megfontolandó  |

**Segítség a BPE-pontszámok gyakorlati értelmezéséhez**

A BPE-pontszámok értelmezése több tényezőtől függ, amik páciensenként eltérőek. A kezelőorvos tapasztalatát, tudását és személyes megítélését is fel kell használja, amikor a kezelési terv felállítását, vagy a páciens parodontológiai szakrendelésre utalását végzi a BPE-pontszámok alapján. Az általánosan használt irányvonalak az alábbi táblázatban találhatóak.

A 3-as és 4-es értékeket adó szextánsokról párhuzamos röntgenfelvételek készítése szükséges, a csontnívók elhelyezkedésének pontosabb megítéléséhez.

Készítette: Brit Parodontológiai Társaság, 2011.

Fordította: Dr. Fenyő Attila, 2016.